Na temelju članka 18. stavak 1. Zakona o proračunu (“Narodne novine”, broj 144/21) i članka 29. Statuta Općine Tompojevci ( Službeni vjesnik Vukovarsko-srijemske županije br. 04/21 i 19/22), Općinsko vijeće Općine Tompojevci, na 26. sjednici održanoj 27.12.2024. godine, donijelo je:

**ODLUKU**

**O IZVRŠENJU PRORAČUNA OPĆINE TOMPOJEVCI ZA 2025. GODINU**

**I. OPĆE ODREDBE**

**Članak 1.**

Ovom Odlukom uređuje se struktura prihoda i primitaka te rashoda i izdataka Proračuna Općine Tompojevci za 2025. g. (dalje u tekstu: Proračun) i njegovo izvršavanje, opseg zaduživanja i jamstava Općine Tompojevci, upravljanje financijskom i nefinancijskom imovinom, te druga pitanja u izvršavanju Proračuna.

**II. STRUKTURA PRORAČUNA**

**Članak 2.**

Proračun se sastoji od plana za proračunsku 2025. godinu i projekcija za sljedeće dvije godine, a sadrži opći i posebni dio i obrazloženje proračuna.

Opći dio proračuna sadrži:

– sažetak Računa prihoda i rashoda i Računa financiranja

– Račun prihoda i rashoda i Račun financiranja.

Posebni dio proračuna sastoji se od plana rashoda i izdataka proračuna Općine Tompojevci iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

**III. IZVRŠAVANJE PRORAČUNA**

**Članak 3.**

Proračunska sredstva koristit će se samo za namjene određene Proračunom.

**Članak 4.**

Nalogodavac i odgovorna osoba za izvršavanje Proračuna u cjelini je Općinski načelnik.

**Članak 5.**

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna, Općinski načelnik može obustaviti izvršavanje pojedinih rashoda ili izdataka najviše 45 dana.

Općinski načelnik donosi privremene mjere obustave. Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.

**Članak 6.**

Općinski načelnik će na prijedlog Jedinstvenog upravnog odjela donijeti odluku o preraspodjeli sredstava za rashode poslovanja i nabavu nefinancijske imovine u okviru u Proračunu planiranih sredstava za navedene rashode.

**Članak 7.**

Proračunska zaliha osigurava se u iznosu od 725,03 eura i koristit će se za zakonski utvrđene namjene.

O korištenju sredstava proračunske zalihe odlučuje Općinski načelnik.

Općinski načelnik, obvezan je polugodišnje izvijestiti Općinsko vijeće o korištenju proračunske zalihe.

**Članak 8.**

Prihodi Proračuna ubiru se i uplaćuju u Proračun u skladu sa Zakonom i drugim propisima neovisno o visini prihoda planiranih u Proračunu.

**Članak 9.**

Ako aktivnosti i projekti za koje su sredstva osigurana u Proračunu tekuće godine nisu izvršeni do visine utvrđene Proračunom mogu se u toj visini izvršavati u sljedećoj godini, ako su ispunjeni osnovni preduvjeti:

1. Proračunska sredstva osigurana u Proračunu tekuće godine za aktivnosti i projekte koji se prenose, moraju ostati na kraju godine neizvršena ili izvršena u iznosu manjem od planiranog, bez izvršenih preraspodjela tijekom tekuće godine.

2. Prenesene aktivnosti i projekti mogu se izvršavati u sljedećoj proračunskoj godini uz suglasnost Općinskog načelnika.

**Članak 10.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Referent za računovodstvo i financije jedinstvenog upravnog odjela mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

Nalog za isplatu iz Proračuna s oznakom pozicije i programa izdaje i ovjerava referent za računovodstvo i financije Jedinstvenog upravnog odjela, a isti odobrava Općinski načelnik svojim potpisom.

**Članak 11.**

Plaćanje predujma moguće je samo uz odobrenje Općinskog načelnika.

Odobrenje iz stavka 1. ovog članka podrazumijeva ovjeru knjigovodstvene isprave kojom se zahtjeva plaćanje predujma.

**Članak 12.**

Pogrešno ili više uplaćeni prihodi u Proračunu, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna. Rješenje o povratu sredstava donosi Općinski načelnik.

**Članak 13.**

Instrumenti osiguranja plaćanja primljeni od pravnih osoba kao sredstvo osiguranja naplate potraživanja, jamstva dobavljača i izvođača radova i usluga za dobro i pravovremeno izvođenje radova i usluga, dostavljaju se u Jedinstveni upravni odjel radi evidentiranja u poslovnim knjigama.

**IV. UPRAVLJANJE FINANCIJSKOM I NEFINANCIJSKOM IMOVINOM**

**Članak 14.**

Općinski načelnik upravlja raspoloživim novčanim sredstvima na računu Proračuna. Odluku o odabiru banke kod koje će se voditi račun Proračuna donosi Općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju potpisuje Općinski načelnik.

**Članak 15.**

U slučaju da prestane javni interes za vlasništvo dionica ili udjela u kapitalu pravnih osoba Općinsko vijeće na prijedlog Općinskog načelnika može odlučiti da se dionice odnosno udjeli u kapitalu prodaju ako to nije u suprotnosti s posebnim zakonom.

Ostvarena sredstva od prodaje udjela i uloga u kapitalu koriste se za nabavku nefinancijske i financijske imovine.

**Članak 16.**

Općinski načelnik može otpisati ili djelomično otpisati potraživanja do pojedinačnog iznosa potraživanja 1.327,00 eura.

Općinski načelnik može odobriti odgodu plaćanja duga najviše do šest mjeseci.

Općinski načelnik može odobriti obročnu otplatu duga najviše do osamnaest mjeseci.

**V. ZADUŽIVANJE I JAMSTVA**

**Članak 17.**

Općina se može zaduživati i davati suglasnosti i jamstva za zaduživanje sukladno pozitivnim propisima.

Općina se može kratkoročno zaduživati za premošćivanje jaza nastalog zbog različite dinamike priljeva sredstava i dospijeća obveza, najduže na rok od 12 mjeseci te kod poslovne banke kod koje ima otvoren račun, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općinski načelnik ovlašten je za postupanje vezano uz kratkoročno zaduživanje uz uvjete iz stavka 2. ovog članka.

Općina se može dugoročno zadužiti samo za kapitalnu investiciju koja se financira iz proračuna, a koju potvrdi predstavničko tijelo uz prethodnu suglasnost Vlade.

Ugovor o dugoročnom zaduživanju sklapa Općinski načelnik na osnovi donesenog proračuna, uz prethodno mišljenje ministra financija i suglasnost Vlade.

Sredstva osigurana u Proračunu za otplatu ugovorenog kredita s pripadajućim kamatama, naknadama i troškovima, namijenjenog za izgradnju ili obnovu kapitalnih objekata, imaju u izvršavanju Proračuna prednost pred svim ostalim izdacima.

Pravna osoba u većinskom, izravnom ili neizravnom vlasništvu može se dugoročno zadužiti samo za investicije i uz suglasnost Općinskog vijeća Općine Tompojevci.

Zahtjev za izdavanje suglasnosti za zaduženje i/ili davanje jamstva ili suglasnosti, podnosi odgovorna osoba pravne osobe.

Općina može dati jamstvo za ispunjenje obveza pravnoj osobi iz stavka 1. ovoga članka sukladno propisima i Statutu Općine Tompojevci, uz suglasnost Ministarstva financija.

Dana jamstva uključuju se u opseg zaduženja Općine.

Općina može dati suglasnost za ispunjenje obveza pravnoj osobi iz stavka 1. ovoga članka sukladno propisima i Statutu Općine Tompojevci.

Trgovačka društva čiji je osnivač i većinski vlasnik Općina ne mogu se zaduživati bez odluke Općinskog vijeća.

**VI. NADZOR PRORAČUNA**

**Članak 18.**

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostali poslovnih dokumenata. Proračunski nadzor obavlja Ministarstvo financija.

**VII. PRIJELAZNE I ZAVRŠNE ODREDBE**

**Članak 19.**

Ova Odluka objavit će se u "Službenom vjesniku" Vukovarsko-srijemske županije, i stupa na snagu 01.01.2025. godine.

OPĆINSKO VIJEĆE OPĆINE TOMPOJEVCI

KLASA:400-06/24-01/02

URBROJ:2196-26-02-24-6

Tompojevci, 27.12.2024.

PREDSJEDNIK OPĆINSKOG VIJEĆA

Ivan Štefanac